「社會」
好多人都會好在意個社會點樣睇你,身邊嘅朋友點樣睇你,公司嘅同事點樣睇你,親戚朋友點樣睇你,老婆點樣睇你,自己點樣睇自己,等等。而好多時自自然然就會好在意身邊嘅閒言閒語,好在乎每一件事嘅成敗,因此亦慢慢令自己做嘅每一樣嘢都要諗過度過。就係因為太在意,所以好多時會令自己沉思,諗下點解件事會係咁,不過好多時事情已經過去咗無得返轉頭!
「失去」
好多人會覺得我對好多嘢都唔在意,好似樣樣嘢都好放得開。事實上某啲事情係可以,但係其實有時我係一個好執著嘅人,有某啲事情上面我其實係好在意。只不過有可能十樣嘢入面得一兩樣,而嗰一兩樣嘢就已經可以令我困擾好耐。雖然經常同自己講唔好太在意,因為太在意一啲事物嘅時候就無辦法放開向前行。不過通常過一排我都會自自然然唔記得,如果咁多年都在意嘅話,件事一定係對我嚟講太重要。
「在意」
有時我在意嘅係好多嘢自己係有能力做到,但係到最後亦因為自己令到件事失敗。有時我都會在意得失,尤其係自己對件事抱有一定嘅期望。只不過有時真係太在意,而每當失去嘅時候就會非常唔開心。當然而家唔會太在意其他人嘅眼光,因為我就係我,相信同欣賞自己嘅人就自自然然會認同。人大左好多野都放開咗,只不過仲有啲嘢係放唔低同太在意。
Also published on Medium.